ভগবৎ গৌতম বুদ্ধের সম কালীন অনেক জাতিগোষ্ঠী নিজেদের আচার-আচরণে, নীতি-আদর্শে ও ত্যাগ-তিতিক্ষায় প্রদীপ্ত হয়ে অত্যন্ত সমৃদ্ধ ও শক্তিশালী জাতি হিসেবে নিজেদের তুলে ধরতে সক্ষম হয়েছেন। জ্ঞান-বিজ্ঞানে, বিদ্যা-বুদ্ধিতে ও শিল্প চর্চায় তারা ছিলেন অতুলনীয় এবং সকলের প্রশংসিত। সে সময়ে বৈশালী, শ্রাবস্তী, রাজগৃহ ইত্যাদি জনপথ ছিল সমৃদ্ধ নগরী। এসব জনপদের অনেক শ্রেষ্ঠী, ব্রাহ্মণ, গৃহী, ধার্মিক ব্যাক্তি এমনকি সমাজে অবহেলিত ও নিগৃহীত ব্যাক্তি এবং নারী বৌদ্ধধর্মের আদর্শে জীবনকে পরিচালিত করে নিজেদের ধন্য করেছেন এবং সে সাথে সমাজে রেখেছেন বিরাট অবদান। দানময়, শীলময় ও ভাবনাময় চিত্ত সদা জাগ্রত রেখে সদ্ধর্মের উন্নয়নসহ সমাজ ও জাতির সামগ্রিক অগ্রগতিতে রেখে গেছেন অনন্য ভূমিকা। তাছাড়া বৌদ্ধধর্মের আদর্শে তথা বৌদ্ধনীতির ভিত্তিতে অনেক রাজ্যের রাজা, মহারাজাগণ রাজ্য পরিচালনা করতেন। প্রজাদের সুখ, শান্তি ও সমৃদ্দির জন্য তারা সর্বদা থাকতেন নিবেদিত প্রাণ। বর্তমান সময়ে অনেক বিশৃঙ্খল, দুর্নীতিগ্রস্ত তথা অধোঃমূখী সমাজ ও জাতিকে শান্তি ও সমৃদ্দির দিকে ধাবিত করতে আবারও সেই পরম করুণাময় বুদ্ধের বাণী বারংবার স্মরণ করতে হয় এবং তা অনুসরণের কোন বিকল্প নেই। তাই আদর্শ সমাজ ও জাতি গঠনে বৌদ্ধধর্ম যে অনন্য ভূমিকা পালন করতে পারে সে প্রেক্ষিত আলোচনা করাই এ লেখার অন্যতম উদ্দেশ্য।